Цунаха сайн тидам хиларна, цо дуьйцучуьнга цхьажимма ла а доьг1на, ас хаттар делира цуьнга; "хьажахь, айхьа бохучунна 1илма 1амийна мукъне а вуй хьо", аьлла. Ас шена йириг 1оттар юйла а кхетта, вела къажаран ашарца, т1ера-а схьа, жоп делира цо суна; "х1а -х1ан, ц1ахь волуш "20 партсъездан" колхозехь тракторист вара со", олуш. Ткъа ас шега; "цхьа "тракторист" вуйла-м, хьо ишта а гуш вара, делахь а, хьан билгалла х1ун говзалла ю те, бохучунна хоьттура ас иза аьлча, цуьнан бос бехьийра. Амма, и сан кхоссар шена лан халунна хиллехь а, и шена бен-башха йоцу кеп а х1иттаеш, цо кхин а д1адора шен къамаьл: "....джихад, нагахь дан эшахь, шен дена а дуьхьал дан дог1у... " бохуш. Эццахь, юха а, и шен хабарна юкъера воккхуш: "ткъа ахь ма бохху и делахь, Нохь-пайхамара (а.с.) шен, иманехь цавеъначу к1антаца а, Ибраьхьим-пайхамара(а.с.) шен иманехь цавеъначу деца Азарца, Мухьаммад-пайхамара (с.а.с.) шен иманехь цавеъначу девешина Абу-Мут1елибна дуьхьала а дан дезаш хилла-кх иза. Я хьуна цахаьа, и т1ом цаьрца цабарал а совнаха, цу шайн гергарчарна уьш эхарт деха х1иттича, Дала и дехар дар, царна магийна доцийла. Исламехь цу тайпа бихкина бу хьуна, к1енташна а, дайшна юкъера т1ом. Цахаьа, нагахь хьо, цхьа "Отцы и дети" а ешначурра луьйш вацахьа-м..." элира ас цуьнга. Оцу сайн шоллаг1чу 1оттарца, иза сайца цхьажимма "г1ам-г1им" дан а воккхуш. Цул т1аьхьа а д1авахча, цхьана сан накъосто cоь хеттира;" и мила ву, мукъне а хиири хьуна", аьлла. Шен хаттаран ас, "х1а- х1аъ" аьлча, цо вела а велла бохура; "Удуговн ц1е яхна волу г1оьнча "хьенехь" ма вара и. Д1о, Россин консульстве шен паспорт хийцита веъначура схьа чу хьаьвзийна волу. Со-м хьайна и вевзашшехь, хьо цуьнца х1унда къийсало те, бохуш 1аш вара.